Duitse troepe na Mali gestuurDie Duitse bondskanselier Angela Merkel. Foto: AP Photo/Markus Schreiber Die sowat 1 000 soldate sal dien as ondersteuning vir die VN-magte in Mali om die vredesooreenkoms te help onderhou. Die noorde van Mali het in 2012 in die hande van rebelle geval. Die meeste soldate wat aan die VN-missie deelneem is boorlinge van Afrika, aangevul deur personeel van die EU wat omsien na toerusting soos helikopters. Duitsland word al lank gekritiseer dat dié land te min hulp verleen aan die VN se vredesmissie in Mali. Mali word beskou as die belangrikste vlugtelingroete na Europa. Om dié rede het Angela Merkel, die Duitse kanselier, dié land verlede jaar besoek. Tot en met die militêre staatsgreep in 2012 was Mali een van die min ware demokratiese Afrika-lande. Van 1992 tot 2012 was daar ŉ meerpartystelsel in Mali teenwoordig met vreedsame magwisseling na elke verkiesing. Verskeie Moslem-groepe wat met Al-Kaïda verbind word het die noorde van Mali in 2012 onder hul beheer gebring. Moslem-ekstremiste het toe die wêreldkultuurerfenis in Timboektoe vernietig wat skokgolwe die wêreld ingestuur het.